5. júla 2022

Záväzky týkajúce sa dekarbonizácie, pokroky v pozitívnom dopade na klímu a príkladné výsledky v oblasti udržateľnosti priniesli spoločnosti Henkel významné ocenenie

Henkel víťazom ceny za udržateľnosť Schneider Electric Sustainability Award

**Düsseldorf, Nemecko – počas Európskeho dňa dodávateľov odovzdali zástupcovia Schneider Electric spoločnosti Henkel prestížnu cenu Sustainability Award. Táto pocta je uznaním príkladnej práce, ktorú odviedol Henkel v oblasti boja s klimatickými zmenami, a ocenením za spoluprácu v projekte ZERO CARBON PROJECT, ktorého zámerom je do roku 2025 zredukovať celkové emisie CO2 dodávateľov pre spoločnosť Schneider Electric na polovicu.**

Maija Kirveennummi, ktorá pracuje pre divíziu Adhesive Technologies ako Sustainability Manager, prevzala cenu v mene spoločnosti Henkel. Počas rozhovoru s Esther Finidori, viceprezidentkou Schneider Electric pre životné prostredie, stratégiu a udržateľnosť, priblížila, že Henkel presadzuje myšlienku udržateľnosti sústredene, cieľavedome a rýchlo.

*„Výzvam spojeným s klímou sa dá čeliť jedine tak, že sa zameriame na kľúčové oblasti, v ktorých vieme dosiahnuť hmatateľné výsledky,“* povedala Maija Kirveennummi. *„Vďaka materiálovému a vedeckému know-how vyvíja Henkel produkty, ktoré nahrávajú myšlienke cirkulárnej ekonomiky aj redukcii objemu emisií, čo vytvára priestor pre našich zákazníkov, aby splnili svoje ciele v oblasti udržateľnosti. Okrem toho kladieme aj veľký dôraz na dekarbonizáciu našich prevádzok – nielen prostredníctvom investícií do energetickej účinnosti, ale aj do palív a elektrickej energie z obnoviteľných zdrojov. Už teraz sa nám za posledných desať rokov podarilo zredukovať emisie CO2 na tonu produktov o 50 percent – a najneskôr v roku 2030 chceme mať na klímu už len pozitívny vplyv.“*

Esther Finidori dodala, že partnerstvá a otvorenosť sú pre udržateľnosť zásadné: *„Udržateľnosť je neoddeliteľnou súčasťou toho, o čo Schneider Electric usiluje, a veríme, že partnerstvá so spoločnosťami ako Henkel sú zásadné pre náš spoločný úspech. Tím spoločnosti Henkel zdieľa svoje zaužívané praktiky a vyvíja skvelé iniciatívy zamerané na udržateľnosť, ktoré odzrkadľujú ambície spoločnosti Schneider Electric. S veľkým entuziazmom podporuje aj naše programy ako zákazník i dodávateľ, a práve preto si toto ocenenie Henkel bezpochyby zaslúži.“*

Vo video vstupe vyjadrila v mene spoločnosti Henkel vďaku aj Ulla Hüppe, ktorá pracuje v divízii Adhesive Technologies ako Director Sustainability: *„Silný dôraz spoločnosti Henkel na udržateľnosť má tri kľúčové roviny: zabezpečiť regeneráciu zdrojov na planéte, podporovať rozvoj komunít a byť dôveryhodným partnerom. Náš tretí pilier je základom všetkého, čo môžeme dosiahnuť. Naše partnerstvo so Schneider Electric je kľúčové a na našich úspechoch vo sfére udržateľnosti chceme spoločne stavať aj v budúcnosti. Celý náš tím je vďačný za ocenenie, ktorým nás spoločnosť Schneider Electric poctila.”*

Nasledujúce zdroje obsahujú podrobnejšie informácie o programoch udržateľnosti oboch spoločností:

Henkel: <https://www.henkel.com/sustainability>

Schneider Electric: <https://www.se.com/ww/en/about-us/sustainability/>

Spoločnosť Henkel získala prestížne ocenenie Schneider Electric Sustainability Award.

O spoločnosti Henkel

Spoločnosť Henkel pôsobí celosvetovo s vyrovnaným a diverzifikovaným portfóliom produktov. Vďaka silným značkám, inováciám a technológiám zastáva Henkel vedúce postavenie na trhu tak v spotrebiteľských, ako aj priemyselných odvetviach. V oblasti lepidiel je Henkel divízia Adhesive Technologies celosvetovým lídrom na trhu v rámci všetkých priemyselných segmentov. V oblastiach Laundry & Home Care a Beauty Care je Henkel na vedúcich pozíciách na viacerých trhoch a v mnohých kategóriách vo svete. Spoločnosť bola založená v roku 1876 a má za sebou viac než 140 úspešných rokov. V roku 2021 dosiahla obrat viac ako 20 mld. eur a upravený prevádzkový zisk približne vo výške 2,7 mld. eur. Henkel zamestnáva 52 000 ľudí po celom svete, ktorí spolu tvoria zanietený a veľmi rôznorodý tím, ktorý spája silná firemná kultúra a spoločný cieľ a ktorý zdieľa spoločné hodnoty. Ako uznávaný líder v oblasti udržateľnosti je Henkel na popredných priečkach v mnohých medzinárodných indexoch a hodnoteniach. Prioritné akcie spoločnosti Henkel sú kótované na nemeckom akciovom indexe DAX. Viac informácií nájdete na stránke [www.henkel.com](http://www.henkel.com).

O spoločnosti Henkel Slovensko

Na Slovensku pôsobí Henkel vo všetkých troch strategických oblastiach už od roku 1991 a zároveň je HENKEL SLOVENSKO spol. s r. o. pôsobiskom najväčšej expertnej pobočky Global Business Solutions+ spoločnosti Henkel celosvetovo. Global Business Solutions+ Bratislava ‏(GBS+ Bratislava) patrí od svojho založenia v roku 2006 k dôležitej súčasti spoločnosti Henkel, zabezpečujúcej služby v Európe a globálne vo viac než 30 jazykoch. V súčasnosti zamestnáva viac než 1 600 pracovníkov. HENKEL SLOVENSKO spol. s r. o. predáva viac ako 50 značiek a dnes zamestnáva, spolu s GBS+ Bratislava, viac ako 1 800 zamestnancov. Viac informácií nájdete na stránke [www.henkel.sk](http://www.henkel.sk).

**Kontakt**

Zuzana Kaňuchová

Riaditeľka korporátnej komunikácie

Telefón: +421 917 160 597

E-mail: [zuzana.kanuchova@henkel.com](mailto:zuzana.kanuchova@henkel.com)